
ՀՀ Շիրակի մարզ                                                   18 փետրվար, 2025 թ.
Ք. Գյումրի, Վարդանանց հր.1                                ժամը՝ 15։00

2025 թվականի փետրվարի 18-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում (այսուհետ քննարկում)։Նիստը վարեց Գյումրի համայնքի ղեկավարին փոխարինող Ավետիս Առաքելյանը։
[bookmark: _GoBack]Հանրային քննարկման  թեման՝
«Գյումրի համայնքի մասնակցային բյուջետավորման գործընթացի շրջանակում ներկայացված առաջարկ-նախագծերի ծանոթացում»
Ավետիս Առաքելյան
· Հարգելի գործընկերներ, 
Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին՝ gyumri@gyumri.am կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։
Այնուհետև Գյումրի համայնքի ղեկավարին փոխարինող Ավետիս Առաքելյանը զեկույցի ներկայացման համար հրավիրեց Գյումրու համայնքապետարանի ծրագրերի և զարգացման պատասխանատու, մասնակցային բյուջետավորման կառավարման հանձնաժողովի քարտուղար Լենա Մխիթարյանին:
Զեկուցող՝ Լենա Մխիթարյան
· Բարև Ձեզ հարգելի ներկաներ, շնորհակալություն եմ հայտնում այսօրվա հանրային լսման նկատմամբ հետաքրքրություն ցուցաբերելու համար, և անկեղծ ուրախ եմ, որ այսպիսի մասնակցություն եմ տեսնում ։ Այսօրվա մեր հանրային լսման նպատակն է ծանոթացնել Ձեզ Գյումրի համայնքի մասնակցային բյուջետավորման գործընթացում ստացված առաջարկներին, որոնք հանձնաժողովի կողմից նախնական գնահատման են ենթարկվել:Նախ սկսենք նրանից, որ արդյունավետ տեղական ինքնակառավարման անհրաժեշտ նախապայմաններից մեկը համայնքի կառավարմանը բնակիչների մասնակցության ապահովումն է: Մենք՝ բոլորսհամայնքում ընդունվող հանրային որոշումների անմիջական շահառուներն ենք, ուստի ՏԻՄ խնդիրը պետք է լինի հնարավորինս մոտ լինել համայնքի բնակիչներին, ապահովել հնարավորություններ համայնքի բնակիչների համար մասնակցելու տեղական ինքնակառավարմանը, ներգրավել նրանց ՏԻՄ մարմինների կողմից ընդունվող որոշումների կայացմանը: Առաջարկների ներկայացման փուլում՝ 02-10 փետրվարի ստացվել է թվով 5 առաջարկ: Հայտերի ներկայացման ժամկետի ավարտից հետո հանձնաժողովը ամփոփել և նախնական գնահատել է առաջարկներն ըստ չափորոշիչների: Սահմանված չափանիշներին համապատասխանող առաջարկները տեղափոխվել են քվեարկության փուլ։Այս պահին ունենք 3 առաջարկ՝ GreenSpace Gyumri- բաց ամֆիթատրոնի կառուցում, Շախմատի մանկապատանեկան մարզադպրոցի վերանորոգում, և <<Հաղթանակի>> զբոսայգու զարգացում և համալիր բարեկարգում: Անդրադառնամ  նաև քվեարկությանը, քվեարկել կարող են համայնքի 16 տարին լրացած բնակիչները։ Այս պահին մասնակցությունն այնքան էլ բարձր չէ, ուստի մեր խնդիրն է ապահովել առավելագույն մասնակցայնություն,որպեսզի ապահովենք ծրագրերի նվազագույն ձայների քանակը, հակառակ դեպքում որևէ ծրագրի համար կառավարության մասնաբաժին գումարը չենք կարողանա ստանալ: Քվեարկությունն իրականացվելու է էլեկտրոնային եղանակով։ Քվեարկելու համար բնակիչները պետք է համայնքի պաշտոնական կայքի համապատասխան բաժնում գրանցվեն, որից հետո նրանց տվյալները կնույնականացվեն և հաստատվելուց հետո կկարողանան քվեարկել։ Կայքում մեկ անգամ նույնականացվելը հետագայում հնարավորություն կտա նաև օգտվել հարթակի այլ գործիքներից՝ մասնավորապես էլեկտրոնային դիմումներ ուղարկել համայնքի ղեկավարին, հարկային պարտավորությունների չափը ճշտել և օնլայն վճարում իրականացնել, գրանցվել համայնքի ղեկավարի մոտ ընդունելության և այլն։ Եթե ունեք հարցեր, առաջարկություններ խնդրեմ։
Ավետիս Առաքելյան
· Տիկին Մխիթարյան, անցած տարվա համեմատ քվեարկման կարգը փոխվել է հա՞, գրանցման հետ կապված էլ փոփոխություններ կան, մի փոքր կմանրամասնեք։
Լենա Մխիթարյան
· Պարոն Առաքելյան, հարգելի ներկաներ, այո՛ փոփոխություններ եղել են։ Նախանցած տարի մի քիչ ավելի հեշտ էր գործընթացը, միայն պահանջվում էր անուն ազգանուն, հեռախոսահամար պետք չէր, միայ էլեկտրոնային հասցե էր պետք, ու մեր գաղտնաբառով կարող էինք մուտք գործել։ Բայց սա խնդիրներ բերեց իր հետ, քանի որ անձի նույնականացում չէր գնում, այսպես ասաց ձայների լցոնումների ռիսկ կար։ Իսկ հիմա անձնագրի կամ սոց քարտի տվյալներով միայն մեկ անգամ կարող է նույն անձը գրանցվել և քվեարկել 1 առաջարկի օգտին։ Սա բարդացրել է քվեարկության ընթացքը, քաղաքացիները անձնական տվյալներ տալուց վախենում են, բացի դա, շեմն էլ է բարձրացվել՝ 2612 ձայն՝ 2%։
Ավետիս Առաքելյան
· Մի հարց, տիկին Մխիթարյան, եթե այս տարի չիրականացրեցինք ծրագրերից որևէ մեկը , հաջորդ տարի էլ հնարավոր չէ՞։
Լենա Մխիթարյան
·  Տեսե՛ք, 2025 թվականին մենք շների կացարանի ծրագրի համար չունեցանք կապալառու և դրա համար մեզ գումարը չտրամադրեցին։ Եթե գոնե պայմանագիր ունենայինք կապալի հետ և սկսած լինեինք աշխատանքները, այդ դեպքում գումարը  կշարունակեին այս տարի տալ։

Ավետիս Առաքելյան
· Հա, այսինքն եթե իրականացման փուլը սկսվի, կլինի։ Եվ նաև մի բան նշենք, որ մինչև փետրվարի 25-ն  է չէ՞։
Լենա Մխիթարյան
· Այո, հայտերի ներկայացման վերջնաժամկետը մինչև փետրվարի 25-ն է։
Ավետիս Առաքելյան
· Սիրելի գյումրեցիներ, ակտիվ մասնակցե՛ք և  քվեարկե՛ք։ Այլ հարցեր, առաջարկություններ կա՞ն։
Անահիտ Ղազարյան
· Մի խնդիր է ինձ մտահոգում, կայքը 3 օր է լավ չի աշխատում և գրանցվել հնարավոր չէ։ Եթե կարելի է ինչ-որ փոփոխություն իրականացվի, օրինակ թղթային տարբերակով կամ չգիտեմ մեկ այլ տարբերակ։  Շեմը շատ բարձր է՝ 2612 ձայն, օրերն էլ  քիչ են, և այսպիսի խնդրի ենք բախվել։
Լենա Մխիթարյան
· Շնորհակալություն հարցի համար։
Ավետիս Առաքելյան
· Կներեք տիկին Մխիթարյան, մեզ հետ կապված կարծում եմ ինչ-որ խնդիր չկա, Լևոնը Կովկասի լավագույն ծրագրավորողներից մեկն  է, (ԾԻԾԱՂ)։ Մենք ի նկատի կունենանք անպայման, կուսումնասիրենք, կհասկանանք ինչ կարող ենք անել, կօգնենք նաև  գրանցվել քաղաքացիներին։
Լենա Մխիթարյան
· Հանրային լսումից հետո կարող եք մոտենալ, մենք կճշտենք տվյալ անձիք նախկինում գրանցված եղել են թե ոչ, և օգնենք Ձեզ գրանցվել։ Իրականում համակարգը կարող է ունենալ թերություններ, որովհետև այս պահին ծանրաբեռնված է աշխատում։


Անահիտ Ղազարյան
· Ես կարծում եմ, որ շեմը շատ բարձր է և պետք է իջեցնել, քանի որ ժամանակահատվածը քիչ է։
Լենա Մխիթարյան
·  Շեմը մենք չենք կարող իջեցնել։ Ժամանակացույցը մշակվել և հաստատվել է համաձայն  կառավարության 1890 N որոշման, որը նախատեսում է որ մինչև մարտի 1-ը  պիտի ունենանք հաղթած ծրագիր ու ուղարկենք սուբվենցիոն հայտ։ Եթե այդ ժամկետի մեջ չենք տեղավորվում, արդեն ընդհանուր աշխատանքն է անիմաստ դառնում։ Այլընտրանք չունենք, ուղղակի պիտի անընդհատ փորձենք։
Ավետիս Առաքելյան
· Իսկ մենքչե՞նք կարող գրություն ուղարկենք, որ այս քվեարկությունը կատարենք թղթային տարբերակով։
Լենա Մխիթարյան
· Այդ տարբերակը ուղեցույցում չունենք ճիշտն ասաց։
Ավետիս Առաքելյան
· Եկե՛ք գրություն ուղարկենք համապատասխան նախարարությանը, որ այսպիսի խնդիրների առաջ ենք կանգնել, խրագիրն է ծանրաբեռնված, մարդիկ են անտեղյակ, չգիտեն ինչպես քվեարկեն, անձնագրի, հեռախոսահամարի տվյալներ տալուց խուսափում են և չեն գրանցվում, այս և այլ պատճառներով  քվեարկությոունը դարձնենք թղթային, որ ձևական չլինի ամեն ինչ։
Վարդուհի Ցոլակյան
· Մի բան ևս նշեմ, նախկինում 2  մասնակցային բյուջետավորման ծրագիր ևս չհաստատվեց ինչ-ինչ պատճառներով և արդեն մարդկանց մոտ անվստահություն կա այս հարցի շուրջ, կարծում են որ միևնույն է չի լինելու և այլն, և սրան գումարած բարձր շեմն ու այս կարճ ժամանակահատվածը։

Լենա Մխիթարյան
· Ինչ վերաբերում է նախորդ ծրագրերին, միայն շների կացարանի ծրագիրը չի իրականացվել՝ 2025 թվականին , իսկ դրանից առաջ <<Արաքս>> ՀԿ-ի կողմից առաջարկված Մուշ թաղամասում բակային խաղերի տեղադրումը ամբողջովին իրականացվել է։
Ավետիս Առաքելյան
· Ես կիսում եմ բոլորիդ մտահոգությունները՝ կապված քվեարկության հետ և կարծում եմ, որ կառավարությունն էլ է տեղյակ  այս բարդացումների, 2 % շեմի բարձրացման և այլնի հետ կապված։ Սակայն ոչմի փոփոխություն չենք կարող անել, ժամկետներ չունենք։ Բայց հաջորդ տարվա համար ի նկատի ունենանք նաև Ձեր առաջարկությունները ներկայացնենք՝ կապված ուղիղ քվեարկության հետ, ինձ թվում է իրենք դա հաշվի կառնեն։ Մի հուսալքվե՛ք։
Լենա Մխիթարյան
· Մի հուսադրող բան կարող եմ միայն ասել, որ  վաղը ունենք կառավարության նիստ որտեղ 1890 N որոշումն է քննարկվելու, նախագծի մեջ փոփոխություններ կան, եթե հաստատվի հնարավոր մարտի 1 ժամկետը կարող է դառնալ մարտի 15 և քվեարկությունը կերկարաձգվի։
Ավետիս Առաքելյան
· Այլ հարցե՞ր, առաջարկություննե՞ր։ Չկա՞ն։ Համարում եմ  լսումները փակված։
Նիստին ներկա էին 51 անձինք։

Գյումրու համայնքապետարանի
 աշխատակազմի քարտուղարի
ժամանակավոր պաշտոնակատար՝                                                  Կ.Մալխասյան

